

**ข่าวประชาสัมพันธ์**

**กรุงไทยยกระดับแพลตฟอร์มลงทุนหุ้นนอก ส่ง DR โฉมใหม่ อ้างอิงหุ้นสหรัฐฯ ลงทุนซื้อขายได้ ทั้งกลางวันและกลางคืน เริ่ม 6 พ.ค. 68**

ธนาคารกรุงไทย เดินหน้าตอบโจทย์ผู้ลงทุน ปรับโฉมผลิตภัณฑ์ DR อ้างอิงหุ้นสหรัฐฯ ให้สามารถซื้อขายได้ทั้งช่วงกลางวันและกลางคืน จากเดิมซื้อขายได้แค่ช่วงกลางคืน อำนวยความสะดวกและเพิ่มความคล่องตัวให้กับนักลงทุน เริ่ม 6 พ.ค. 68

**นายรวินทร์ บุญญานุสาสน์** ผู้บริหารสายงานธุรกิจตลาดเงินตลาดทุน ธนาคารกรุงไทย กล่าวว่า ธนาคารกรุงไทย เดินหน้าพัฒนาผลิตภัณฑ์และบริการทางการเงินอย่างต่อเนื่อง ภายใต้แนวคิด **“เสริมทักษะ สร้างคุณค่า สู่อนาคต”** เพื่อตอบโจทย์ความต้องการของนักลงทุนกับผลิตภัณฑ์การลงทุนที่หลากหลาย ครอบคลุมสินทรัพย์ลงทุนทั้งในประเทศและต่างประเทศ ล่าสุด ธนาคารเดินหน้าตอบโจทย์ผู้ลงทุนตราสารแสดง สิทธิในหลักทรัพย์ต่างประเทศ (DR) ภายใต้แบรนด์ดิ้ง DR80 เตรียมขยายช่วงเวลาการซื้อขาย DR80 ที่อ้างอิงหุ้นสหรัฐอเมริกา ให้สามารถซื้อขายได้ทั้งในช่วงกลางวันและกลางคืน เพื่อเพิ่มความยืดหยุ่นด้านการลงทุน ทำให้สามารถปรับการลงทุนได้ทันทุกสถานการณ์ เริ่มตั้งแต่วันที่ 6 พฤษภาคม 2568 เป็นต้นไป ดังนี้

**● ช่วงกลางวัน :** 10.00 – 16.30 น. (ไม่มีพักกลางวัน)

● **ช่วงกลางคืน :** 19.00 – 02.45 น.

**ธนาคารกรุงไทย เป็นผู้นำตลาด DR โดยเป็นผู้ออกที่มี DR อ้างอิงหุ้นรายตัวมากที่สุดในตลาด รวม 41 หลักทรัพย์ และมี DR อ้างอิงหุ้นสหรัฐฯ ถึง 20 หลักทรัพย์** โดยอ้างอิงหุ้นชั้นนำในหลายอุตสาหกรรม ทั้ง **หุ้นเทคโนโลยียักษ์ใหญ่ของสหรัฐฯ** (Magnificent 7) ประกอบด้วย Apple, Microsoft, Alphabet, Amazon, NVIDIA, Meta และ Tesla **หุ้นดังจากกลุ่มค้าปลีก** ที่นักลงทุนไทยคุ้นเคย เช่น Coca-Cola, Pepsi, Nike และ Starbuck หรือ **หุ้นกลุ่มการเงิน** เช่น Berkshire Hathaway, Visa, Mastercard และอื่นๆ อีกมากมาย

ทั้งนี้ ผู้ลงทุนเดิมที่ถือครอง DRx ธนาคารจะดำเนินการเปลี่ยนสถานะ DRx เป็น DR ให้โดยอัตโนมัติ โดยไม่มีค่าใช้จ่าย และไม่ส่งผลกระทบต่อสิทธิของผู้ลงทุนแต่อย่างใด สามารถซื้อขายต่อเนื่องได้ทันทีตามเวลาการซื้อขายรอบใหม่ ส่วนผู้ลงทุนใหม่สามารถใช้บัญชีซื้อขายหุ้นไทยที่มีอยู่แล้ว ลงทุนในรูปแบบสกุลเงินบาท ผ่านแอปพลิเคชัน Streaming ไม่ต้องเปิดบัญชีเพิ่มเติม

สอบถามรายละเอียดเพิ่มเติมได้ที่ ธนาคารกรุงไทยทุกสาขา หรือ Krungthai Contact Center โทร. 02-111-1111

**ทีม Marketing Strategy   
21 เมษายน 2568**